Na temelju članka 98. Statuta Grada Karlovca (GGK 01/15 - potpuni tekst) i Odluke o raspolaganju 
nekretninama u vlasništvu Grada Karlovca (GGK 03/13 i 08/15) gradonačelnik Grada Karlovca 
donio je dana 24. veljače 2016. godine sljedeći: 

Pravilnik o upravljanju, korištenju i radu 
Male scene Hrvatskog doma 

1. Uvod 

Gradskim programom za mlade Grada Karlovca 2015. - 2018. te Strategijom kulturnog 
razvoja grada Karlovca utvrđena je potreba jačanja aktivnosti koje podržavaju organizacije civilnog 
društva kroz provedbu programa za razvoj nezavisne kulturne scene i kulture mladih. Kroz 
provođenje postupka pokretanja i oživljavanja Male scene Hrvatskog doma u Karlovcu želi utjecati 
na: 

• osiguranje prostora za razvitak i rad nezavisne kulturne i društvene scene i kulture mladih i 
za mlade u Karlovcu 

• pružanje podrške provođenju koncertnih, audio vizualnih, glazbeno scenskih, izložbenih, 
plesnih, edukacijskih, performing, produkcijskih i novomedijskih djelatnosti 

Grad Karlovac je vlasnik nekretnine, u naravi zgrade Hrvatskog doma, u okviru koje se nalazi 
prostor Male scene i pripadajućih prostorija. 

Ovim Pravilnikom utvrđuje se model upravljanja i uvjeti korištenja Male scene i pripadajućih 
prostorija, načini provođenja aktivnosti, određivanje rasporeda korištenja prostorija te obveze Grada 
Karlovca, upravitelja i korisnika navedenog prostora. 

Prostor Male scene i pripadajućih prostorija obuhvaća sljedeće prostorije u zgradi Hrvatskog 

doma: 

• dvorana za glazbeno-scenska događanja površine cca 120 m 2 s prostorom pripremljenim za 
obavljanje ugostiteljske djelatnosti, 

• prostorija za izvođače i upravitelja (tehnička prostorija/ured) površine 12 m 2 

• sanitarne prostorije za posjetioce (ženski i muški, prilagođeni za osobe s invaliditetom), 

• sanitarne prostorije za djelatnike koji obavljaju ugostiteljsku djelatnost, 

• skladišni prostor za ugostiteljsku djelatnost, 

• dvije prostorije za vježbanje glazbenih sastava površine 1 3m 2 i 22 m 2 

• pristupno stubište 

• hodnik koji povezuje prostorije za vježbanje glazbenih sastava i sanitarne prostorije. 

Navedene prostorije uređene su u skladu s minimalno tehničkim uvjetima čime je osigurana 
sigurnost i omogućen rad u skladu sa zakonskim odredbama. 

Odredbe ovog Pravilnika dužni su primjenjivati svi dionici, korisnici i pružatelji sadržaja na 
Maloj sceni: 

• Grad Karlovac, 

• upravitelj Male scene, 

• udruge mladih i za mlade, 

• udruge nezavisne kulture, 

• ostale udruge, 

• odrasli, mladi i djeca - krajnji korisnici sadržaja Male scene u organiziranom ili slobodnom 
korištenju prostora 

• svi ostali gore nespomenuti povremeni ili redoviti korisnici 



2. Model upravljanja Malom scenom Hrvatskog doma 

Model upravljanja Malom scenom Hrvatskog doma temeljit će se na zajedničkoj suradnji Grada 
Karlovca i jedne ili više partnerski povezanih organizacija civilnog društva (u daljnjem tekstu: 
upravitelj). 

Upravitelj Male scene Hrvatskog doma birat će se putem javnog natječaja, koji će raspisati Grad 
Karlovac, na period od godinu dana, a u skladu s pozitivnim zakonskim propisima kojima se 
uređuje financiranje programa i projekata, koje provode organizacije civilnog društva. 

Grad Karlovac osigurat će za svaku proračunsku godinu sredstava potrebna za podmirenje 
bazičnih režijskih troškova u fiksnom godišnjem iznosu. Sve ostale troškove, koji prelaze iznos 
bazičnih režijskih troškova snosit će upravitelj, uz participaciju u podmirivanju režijskih i ostalih 
troškova od strane ostalih korisnika prostora. Iznos participacije utvrdit će se ovim Pravilnikom, a 
ovisit će o vrsti, načinu, svrsi i vremenu korištenja prostora. 

Prava i obveze upravitelja, sukladno provedenom natječaju, regulirat će se Ugovorom o 
upravljanju Malom scenom Hrvatskog doma, koji će se zaključiti između Grada Karlovca i 
upravitelja. 

Zadaci i prava upravitelja su osobito: 

• raspisuje javni poziv za iskaz interesa za korištenje prostora; 

• na temelju provedenog javnog poziva izrađuje program korištenja prostora; 

• program korištenja prostora daje na suglasnost Programskom vijeću; 

• izrađuje tjedne i mjesečne planove za korištenje prostora prema prihvaćenom programu; 

• osigurava dostupnost prostora stalnim i povremenim korisnicima za vrijeme provođenja svih 
programa uz prisustvovanje svog predstavnika; 

• prema unaprijed definiranim kriterijima iz ovog Pravilnika, sa svakom pojedinom udrugom 
ili pojedincem/korisnikom prostora dogovara uvjete korištenja prostora i sklapa ugovore o 
korištenju; 

• obavlja poslove promocije Male scene Hrvatskog doma putem medija, društvenih mreža i 
slično; 

• imenuje koordinatora koji komunicira sa stalnim i povremenim korisnicima prostora; 

• osigurava plaćanje svih režijskih troškova te troškova tekućeg održavanja infrastrukture i 
prostora; 

• vodi računa o redovnom čišćenju prostora, pogotovo nakon večernjih/noćnih događanja 
(svirke i koncerti); 

• vodi računa o svim atestima i dozvolama; 

• odgovara za sigurnost prostora i korisnika; 

• odgovara za naknadu štete prema korisnicima i trećim osobama; 

• održava okolne prostore i pripadajuće vanjske prostore; 

• nakon svakog događanja izvršava pregled prostora te o istom sastavlja zapisnik; 

• predaje Gradu Karlovcu tromjesečna financijska izvješća o korištenju prostora i to do 31. 
ožujka, do 30. lipnja, do 31. listopada i do 31. prosinca, za prethodno razdoblje tekuće 
godine ili češće po zahtjevu Grada Karlovca; 

• za poslove upravljanja odgovara Gradu Karlovcu. 

Kriteriji za odabir upravitelja su sljedeći: 

• organizacijski kapaciteti i sudjelovanje u aktivnostima koje doprinose jačanju nezavisne 
kulture; 

• kvaliteta načelnih aktivnosti, koje se predviđaju u prostoru koji se daje na korištenje; 



• opseg i vrijednost ulaganja, koja se predviđa u uređenje i opremanje prostora; 

• modeli dodatnog financiranja za uređenje i opremanje prostora; 

• kvaliteta planirane promocije Male scene Hrvatskog doma 

Prilikom predaje prostora Male scene Hrvatskog doma u posjed upravitelju, sačinit će se 
zapisnik o preuzimanju. 

Upravitelj je dužan prostor Male scene Hrvatskog doma održavati najmanje u funkcionalnom 
stanju u kakvom je isti preuzeo, a u slučaju dodatnih radova na uređenju, adaptaciji i opremanju 
prostorija Male scene Hrvatskog doma, mora dobiti prethodnu pisanu suglasnost Grada Karlovca. 

Upravitelj nema pravo na povrat uloženih sredstava po navedenoj osnovi . 

Ključeve Male scene Hrvatskog doma posjeduju Grad Karlovac i upravitelj. Upravitelj može 
povjeriti ključeve predstavniku korisnika za potrebe korištenja prostora odnosno organiziranja 
određene aktivnosti u prostoru Male scene Hrvatskog doma, a sukladno odredbama Ugovora o 
korištenju. 

3. Korištenje prostora i opreme u sklopu projekta Male scene 

Sukladno ciljevima razvoja Male scene Hrvatskog doma, prostori Male scene Hrvatskog 
doma mogu se koristiti za koncertne, audio- vizualne, glazbeno-scenske, performing, produkcijske, 
izložbene, plesne, radioničke, novomedijske, edukacijske i slične djelatnosti vezane pretežito na 
nezavisnu kulturu i kulturu mladih. 

Korištenje prostora Male scene Hrvatskog doma temeljit će se na programu, koji će izraditi 
upravitelj nakon provedenog javnog poziva za iskaz interesa za korištenje prostora, uz uvažavanje 
potreba za korištenjem od strane ostalih povremenih korisnika, udruga ili pojedinaca, koji će 
iskazati povremeni interes za korištenjem predmetnog prostora, a sve sukladno ciljevima razvoja 
Male scene Hrvatskog doma. 

Korištenje prostora Male scene Hrvatskog doma ugovara se s upraviteljem, u pravilu na 
temelju Javnog poziva za iskaz interesa za korištenje prostora kojeg raspisuje upravitelj. Na javni 
poziv mogu se javiti sve zainteresirane udruge i pojedinci, koji ispunjavaju uvjete sukladno ovom 
Pravilniku. Javni poziv raspisuje se svake godine. Upravitelj ne može bez suglasnosti Programskog 
vijeća, odbiti pojedinu udrugu ili pojedinca sa zahtjevom za stalno ili povremeno korištenje prostora 
Male scene Hrvatskog doma, bilo po provedenom javnom pozivu ili pojedinačnom zahtjevu van 
javnog poziva. 

Udruge i pojedinci koji žele koristiti prostor izvan javnog poziva trebaju to izraziti u 
razumnom roku, radi kvalitetnije izrade tjednih i mjesečnih planova i veće mogućnosti izbora 
termina. 

Radno vrijeme Male scene je prema potrebi, a može biti od 10 do 22 h svaki dan te se 
aktivnosti mogu provoditi u tom vremenu. Pojedina događanja mogu se prema prirodi aktivnosti 
odvijati van definiranog radnog vremena u skladu s potrebama korisnika prostora, a što se regulira 
Ugovorom o korištenju. 

Ukoliko dođe do velike zainteresiranosti oko pojedinog termina, prednost korištenja ima 
udruga/inicijativa/pojedinac koji se prvi javio, odnosno sukladno niže navedenim kriterijima: 

I Prednost korištenja prema cilju i djelatnosti Udruge: 

1. Udruge u nezavisnoj kulturi mladih 

2. Udruge u nezavisnoj kulturi 

3. Udruge mladih i za mlade 

4. Neformalne inicijative mladih 

5. Umjetničke organizacije i profesionalni umjetnici 

6. Ostale udruge 

7. Pojedinci (mladi, organizatori kulturnih događanja) 



II Prednost korištenja prema programu : 

• ako se provodi projekt financiran od Grada Karlovca 

• ako se provodi projekt financiran od Karlovačke Županije 

• ako se provodi projekt financiran od Ministarstava RH i Zaklada 

• ako se projekt financira sredstvima EU 

• projekti međunarodne kulturne suradnje 

• partnerski programi i koprodukcije 

• nove produkcije domaćih umjetnika 

• programi koji nastaju kroz samoorganizaciju mladih 

• ako je događanje u sklopu skupa događanja (festivali i slično) 

• ako se radi humanitarno događanje. 

III Prednost korištenja s obzirom na korisnike : 

• događanja otvorena za širu javnost (koncerti, predstave, izložbe, projekcije, predavanja, 
tribine i si.), 

• probe i produkcija, 

• skupovi namijenjeni manjoj, zatvorenoj grupi korisnika (radionice, tribine, sastanci i si.). 

Ukoliko dođe do situacije da više organizatora događanja želi održati manifestaciju u istom 
terminu, a organizatori postignu međusobni dogovor, naprijed navedeni kriteriji se ne primjenjuju. 

Ukoliko nije moguće doći do dogovora, niti se kriteriji mogu jasno primijeniti, zahtjev za 
korištenje prostora se dostavlja na odluku Programskom vijeću. 

Kod prijave aktivnosti koja se želi provoditi na Maloj sceni Hrvatskog doma zainteresirani 
korisnik obavezan je upravitelja upoznati sa sljedećim podacima: 

• naziv događanja (ime programa ili jednokratnog događanja), 

• vrsta događanja (koncert, proba, radionica itd.), 

• namjena događanja (šira javnost, zatvorena grupa korisnika), 

• predviđeno trajanje događanja 

• izvođači (domaći, strani, broj), 

• predviđeni broj korisnika 

• vrši li se naplata ulaznica i 

• postoji li ugostiteljska usluga. 

Prostor Male scene Hrvatskog doma koristi se bez naknade, za aktivnosti kojima se 
doprinosi ispunjenju ciljeva razvoja Male scene Hrvatskog doma odnosno kada se prostor koristi 
povremeno, a sudjelovanje je besplatno za građane, djecu i mlade te za organizaciju manifestacija 
humanitarnog karaktera. 

Stalni ili povremeni korisnici prostora Male scene Hrvatskog doma, koji se jave na javni 
poziv za korištenje prostora, kao i korisnici koji žele prostor koristiti temeljem zahtjeva izvan 
javnog poziva, dužni su participirati u podmirivanju dijela režijskih i ostalih troškova i to u 
sljedećim slučajevima: 

• ukoliko na Maloj sceni Hrvatskog doma organiziraju koncertne ili glazbene aktivnosti, 

• ukoliko u prostorima Male scene Hrvatskog doma redovnom dinamikom provode aktivnosti 
za koje naplaćuju članarinu svojim članovima, 

• ukoliko redovno koriste prostorije za svirke (uvježbavanje) bendova i u njima pohranjuju 
vlastite instrumente. 

Za naprijed navedene slučajeve primjenjuju se sljedeći iznosi participacije u režijskim i ostalim 



troškovima, koje je utvrdio Grad Karlovac: 


Red. 

br. 

Vrsta aktivnosti 

Obračunska jedinica 

Iznos bruto/kn 

1 . 

Aktivnosti s naplatom ulaznica i/ili 
ugostiteljstvom 

Dan 

500,00 

2. 

Aktivnosti koje se provode redovito 
i za koje se naplaćuje članarina 

Sat 

40,00 

3.1. 

Prostorija za uvježbavanje bendova 
s pohranom instrumenata - 
prostorija 22 m2 

Mjesec 

800,00 

3.2. 

Prostorija za uvježbavanje bendova 
s pohranom instrumenata - 
prostorija 13 m2 

Mjesec 

500,00 


Prihod naplaćen provođenjem ove participacije u troškovima, uplaćuje se na žiro - račun 
upravitelja te se može koristiti isključivo za podmirenje režijskih troškova i troškova tekućeg 
održavanja Male scene Hrvatskog doma, kao i uređenje i opremanje Male scene Hrvatskog doma o 
čemu odlučuje upravitelj uz suglasnost Grada Karlovca. O iznosu i dinamici uplata upravitelj će 
izvještavati vlasnika, u rokovima kako je predviđeno ovim pravilnikom. 

Uvjeti korištenja prostora i svih aktivnosti koje se organiziraju u sklopu projekta Male scene 
regulirat će se posebnim Ugovorom korištenju koji se sklapa između upravitelja i korisnika. 

Tim Ugovorom reguliraju se prava i obveze korisnika prostora i upravitelja (reversno 
preuzimanje ključeva i prostora) te sva važna pitanja participacije u troškovima (struja, grijanje, 
osiguravajuća služba, čišćenje prostora nakon događanja i slično). 


5. Ponašanje u prostoru Male scene Hrvatskog doma 

Za vrijeme održavanja manifestacija, upravitelj će zadužiti osobu, koja će nadgledati 
održavanje manifestacije, ukoliko Ugovorom o privremenom korištenju nije drugačije određeno. 

U prostoru Male scene nisu dozvoljene nikakve aktivnosti koje mogu oštetiti njegov prostor 
i opremu. Oštećenja i trošenje prostora nastalo namjenskim i uobičajenim korištenjem prostora, ne 
smatraju se namjerno nanesenim oštećenjima i biti će sanirana redovitim održavanjem prostora od 
strane upravitelja. 

Nakon svake aktivnosti potrebno je pregledati prostor radi utvrđivanja eventualnih namjerno 
nanesenih oštećenja. Štetu je dužan pokriti organizator ili osoba koja je izazvala oštećenje, a o čemu 
je dužan brinuti upravitelj. 

Svaki korisnik/udruga dužna je ostaviti prostor u stanju u kakvom gaje zatekla. 

U prostorije nije dozvoljeno ulaziti na koturalj kama/ rolama, na skateboardu, romobilu i 
sličnoj opremi. 

U prostoru Male scene Hrvatskog doma nije dozvoljeno pušenje niti unašanje i(li) korištenje 
ilegalnih sredstava (opojne droge i slično) niti oružja. Konzumiranje alkohola dopušteno je 
sukladno važećem Zakonu. 

Ulazak osobama mlađima od 16 godina, nakon 23 sata, dozvoljeno je u skladu s odredbama 
Obiteljskog zakona ( NN 103/15) 

6. Programsko vijeće Male scene Hrvatskog doma 


Programsko vijeće Male scene Hrvatskog doma osniva se rješenjem gradonačelnika na 
mandat od 1 godine s ciljem nadzora provođenja programa, koordinacije i promocije aktivnosti koje 
će se za mlade i ostale korisnike pružati u prostorima Male scene. 




Članove Programskog vijeća čine jedan predstavnik upravitelja, jedan predstavnik Grada 
Karlovca, te 3 predstavnika organizacija civilnog društva, izabranih na temelju javnog poziva, koji 
će raspisati i provesti Grad Karlovac. 

Programsko vijeće daje suglasnost na program korištenja prostora Male scene Hrvatskog 
doma, prema provedenom javnom pozivu. 

Programsko vijeće sastaje se najmanje jednom u tri mjeseca te raspravlja o koordinaciji 
tekućih aktivnosti na provođenju programa te eventualnim problemima nastalim u korištenju 
prostora. 

Rad Programskog vijeća prati se Zapisnicima sa svakog sastanka Programskog vijeća, koji 
se dostavljaju svim članovima. 

Po potrebi, sastancima Programskog vijeća mogu prisustvovati i vanjski stručni suradnici. 

Programsko vijeće će donijeti Poslovnik o radu, kojim će definirati načine donošenja 
odluka, izbora predsjednika i drugo. 


7. Ostalo 

U prostorijama Male scene zabranjeno je isticanje bilo kakvih simbola koji promiču vjersku, 
nacionalnu, rasnu, spolnu ili drugu netrpeljivost. 

U prostoru Male scene ne mogu se odvijati nikakve aktivnosti koje promiču vjersku, 
nacionalnu, rasnu, spolnu ili drugu netrpeljivost. 

Prostor Male scene Hrvatskog doma ne može se koristiti u svrhu političke i vjerske 
promocije (stranački i vjerski skupovi i slično). 

Udruzi, pojedincu ili drugom korisniku koji ne poštuje ovu odredbu bez daljnjeg će se trajno 
zabraniti korištenje prostorija Male scene Hrvatskog doma. 


8. Zaključno 

Svi korisnici Male scene dužni su se pridržavati ovog Pravilnika. Nepridržavanje pravila 
propisanih ovim Pravilnikom od strane korisnika, može dovesti do trajne zabrane korištenja 
prostorija Male scene Hrvatskog doma, o čemu odluku donosi Grad Karlovac na prijedlog 
upravitelja. 

Pravilnik, te sve izmjene i dopune Pravilnika, donosi gradonačelnik Grada Karlovca. 

Pravilnik stupa na snagu danom donošenja. 

Svi ugovorni odnosi vezani za upravljanje i korištenje Male scene Hrvatskog doma nastali 
prije stupanja na snagu ovog Pravilnika, moraju se uskladiti s odredbama istog. 

Stupanjem na snagu ovog Pravilnika, prestaje važiti Pravilnik o radu i korištenju Male scene 
Hrvatskog doma od 12. prosinca 2014. godine. 

Pravilnik će biti objavljen u Glasniku Grada Karlovca, na web stranici Grada Karlovca 
www.karlovac.hr i trajno dostupan na uvid svim zainteresiranima. 


Karlovac, 24. veljače 2016. godine 
KLASA: 007-01/16-01/20 
URBROJ:2 133/01 -10/03-1 6-1 

